กระทรวงการต่างประเทศ ยืนยัน คนไทยยังสามารถเดินทางเข้าประเทศในกลุ่มสภาพยุโรปได้ตามปกติ โดยไม่จำกัดวัตถุประสงค์และการฉีดวัคซีน
นายธานี แสงรัตน์ อธิบดีกรมสารนิเทศและโฆษกระทรวงการต่างประเทศ ยืนยัน คนไทย ยังสามารถเดินทางเข้าประเทศในกลุ่มสหภาพยุโรป หรือ อียู ได้ โดยไม่จำกัดวัตถุประสงค์ และไม่จำกัดว่าจะฉีดวัคซีนมาแล้วหรือไม่ เนื่องจาก ประเทศไทย ยังอยู่ใน EU White List คือ ประเทศที่มีผู้ติดเชื้อโควิด-19 ไม่เกิน 75 คนต่อจำนวนประชากร 1 แสนคน ในช่วงเวลา 14 วันที่ผ่านมา แต่ผู้ที่จะเดินทางไปประเทศในกลุ่มอียู จะต้องตรวจสอบรายละเอียดการเดินทางเป็นรายประเทศก่อนเดินทางให้ชัดเจน เนื่องจาก อำนาจในการอนุญาตเข้าเมือง ขึ้นอยู่กับนโยบายของแต่ละประเทศสมาชิกอียู        ทั้งนี้ จากข้อมูลล่าสุด เมื่อวันที่ 6 พฤษภาคมที่ผ่านมา ประเทศที่อยู่ใน EU White List ได้แก่ ออสเตรเลีย อิสราเอล นิวซีแลนด์ รวันดา เกาหลีใต้ รวมถึง ไทย และประเทศอื่น ๆ แต่หากในอนาคต สถานการณ์โควิด-19 ในไทยรุนแรงขึ้น อียูอาจอนุญาตให้ประเทศสมาชิกอียู ออกมาตรการเพิ่มเติมได้ เช่น การให้เข้ากักตัว และตรวจหาเชื้อเป็นระยะ แม้จะได้รับการฉีดวัคซีนครบถ้วนแล้วก็ตาม